ВАЛЮТЫН ХАНШ, БЕНЗИН, ШАТАХУУНЫ ҮНИЙН АСУУДЛААР ЗАСГИЙН ГАЗАР, МОНГОЛБАНКАНД ЧИГЛЭЛ ӨГӨХ БАЙНГЫН ХОРООНЫ ШИЙДВЭРИЙН ТӨСӨЛ БОЛОВСРУУЛАХ ҮҮРЭГ БҮХИЙ АЖЛЫН ХЭСГИЙН 2018 ОНЫ 10 ДУГААР САРЫН 23-НЫ ӨДРИЙН ХУРАЛДААНЫ ТОВЧ МЭДЭЭ

Валютын ханш, бензин, шатахууны үнийн асуудлаар Засгийн газар, Монголбанканд чиглэл өгөх Байнгын хорооны шийдвэрийн төсөл боловсруулах үүрэг бүхий ажлын хэсэг 2018 оны 10 дугаар сарын 23-ны өдрийн 14.00 цагаас “В” танхимд хуралдав.

Уг ажлын хэсгийн хуралдааныг УИХ-ын гишүүн, ажлын хэсгийн ахлагч Б.Жавхлан удирдаж, Б.Баттөмөр, Д.Тэрбишдагва нарын гишүүд, Эдийн засгийн байнгын хорооны Ажлын албаны зөвлөх С.Энхцэцэг, референт Г.Баярмаа нар, яам болон холбогдох газрын албан тушаалтанууд оролцлоо.

Ажлын хэсгийн хуралдаанаар ажлын хэсгийн гишүүд Байнгын хорооны тогтоолын төслийн нэгдүгээр заалт нь тунхаглалын шинжтэй, хариуцах эзэнгүй байгааг өөрчлөн найруулах, хоёрдугаар заалтыг дотоодын нийт бүтээгдэхүүний өсөлт, инфляцийн түвшин, гадаад худалдааны төлбөрийн тэнцэл, улсын төсөв зэрэг макро эдийн засгийн үзүүлэлтүүдийн ерөнхий төлөв, тэдгээрийн хоорондын уялдааг холбоог хангах гэж, гуравдугаар заалтад худалдааны хууль гэж нэрээр нь гаргахыг үүрэг болгох, мөн Дорноговь аймагт баригдах газрын тосны боловсруулах үйлдвэрийн ТЭЗҮ-г УИХ-д танилцуулах, гааль, НӨАТ-тай холбоотой заалтыг эргэн харах, алт цэвэршүүлэх үйлдвэрийн асуудлыг судалж танилцуулах биш, ажлыг эхлүүлэх гэж өөрчлөх хэрэгтэй гэсэн саналуудыг хэлж байв.

Хуралдаан даргалагч тогтоолынтөсөлд гишүүдээс гаргасан санал, зөвлөмжүүдийг тусгаж, үг хэллэг, найруулгын засваруудыг хийж ажлын хэсгийн гишүүдэд ажлын хэсгийн хуралдаанаас өмнө танилцуулахыг дэд ажлын хэсгийнхэнд үүрэг болгов.

Дараагийн ажлын хэсгийн хуралдааныг 10 дугаар дугаар сарын 24-ний өдрийн 14.00 цагаас хуралдуулахаар тогтов.

ЭДИЙН ЗАСГИЙН БАЙНГЫН ХОРООНЫ АЖЛЫН

АЛБАНЫ РЕФЕРЕНТ Г.БАЯРМАА